Ole Olsen-bygget

Ole Olsen-bygget er et kulturminne i Lillesand. Dette huset ble bygget i 1762 som forretningsgård av trelasthandler Thomas Steenersen fra Tveit. Huset har blitt ombygd og påbygd en rekke ganger, men den gamle fasaden fra 1700-tallet er for det meste bevart. Det lavt skrånende halvvalmede taket er et særtrekk. Kun ett annet hus i Lillesand fra samme periode, Middelskolen, har samme tak.

Mest kjent er nok bygninger som stedet der bondeopprøreren Kristian Lofthus ble arrestert i 1787.

Huset var i Steenersenfamiliens eie til 1856, og deretter var det på andres hender til det i 1896 ble solgt på tvangsauksjon til en bank. Lars Olsen kjøpte bygningen i 1898, og det har vært i familiens eie siden. Butikken var en landhandel. Hos Lars Olsen hang det lange rader av tresko under taket, og under et glasslokk på disken lå fine foldekniver. Lars Olsen var grei å handle med for smågutter som ville ha spareskillingene til å rekke langt. I annen etasje lå en periode Ottesen Privathotell. Her var det fest og premieutdelinger etter travløp på Langedalstjønna. Foran bygningen sto to trær. Bygningen har gitt lokaler til kafeteria og legekontor i andre etasje. Ei tid hadde de også en diversehandel i bygget. Eiendommen er de siste årene blitt utbygd betraktelig og inneholder flere forretninger. Hovedbygningen har imidlertid beholdt hovedformen slik en kjenner den fra eldre tider. 

Kilder
 Stoveland, Elin og Bergliot Øye Johansen (1994): "Byvandring i Lillesand", utgitt av Lillesand kommune.

Kategori:Kulturminner i Lillesand
Kategori:Byggverk i Lillesand